
ELŐTERJESZTÉS 

Martfű Város Önkormányzatának közép- és hosszú távú vagyongazdálkodási tervére

Tisztelt Képviselő-testület!

A nemzeti vagyonról szóló 2011. évi CXCVI. törvény 9. § (1) bekezdése meghatározza az Önkormányzat számára, hogy az önkormányzati vagyonnal történő rendeltetésszerű, felelős módon történő gazdálkodás biztosításának céljából közép- és hosszú távú vagyongazdálkodási tervet köteles készíteni. 
A Képviselő-testület a 28/2012.(III.07.) Ö. határozatával a terv elkészítésének határidejét 2012. június 30-át követő soros testületi ülés napjában határozta meg.
A vagyongazdálkodási terv az előterjesztés mellékletét képezi.

Kérem a Tisztelt képviselő-testületet, hogy a vagyongazdálkodási tervet vitassa meg, és az alábbi határozati javaslatot fogadja el.

Határozati javaslat:
Martfű Város Önkormányzatának Képviselő-testülete Martfű Város  Önkormányzatának  Vagyongazdálkodási tervét – a határozat melléklete szerint – elfogadja, és ezzel egyidejűleg
a Képviselő-testület a 28/2012.(III.07.) Ö. határozatát hatályon kívül helyezi.
Határidő: folyamatos 

Felelős: polgármester

Az előterjesztést készítette: 
Szász Éva 
jegyző

Martfű Város Önkormányzatának
           VAGYONGAZDÁLKODÁSI TERVE
Készült: 2012. szeptember
Bevezetés
A jelenlegi megváltozott társadalmi-gazdasági körülmények, a közszolgáltatási rendszer, ezen belül az önkormányzati rendszer várható átalakítása, és az ehhez igazodó új jogszabályi rendelkezések, a feladatalapú finanszírozás és a leszűkített központi támogatási rendszer, azon feladat elé állítja az önkormányzatokat, hogy a működésük biztosítása és eredményes gazdálkodásuk fenntartása érdekében új módszereket, stratégiákat állítsanak fel. 

A vagyongazdálkodási terv feladata, hogy kijelölje a vagyongazdálkodás különböző területén szükséges intézkedések irányvonalát, valamint hogy a jövőre vonatkozóan – más kerületi koncepciókkal, stratégiákkal összhangban - megfogalmazza a hatékony, felelős vagyongazdálkodás legfontosabb célkitűzéseit.

A vagyongazdálkodási terv alapvető célkitűzései:

· a biztonságos feladatellátás feltételeinek megteremtése,

· kiszámítható és átlátható gazdálkodás,

· pénzügyi egyensúly biztosítása,

· a vagyon értékének megőrzése, növelés,

· a vagyon piacorientált bérbeadásának biztosítása,

· a vagyonelemek piaci értéken történő értékesítése,

· a gazdaságosan nem hasznosítható ingatlanok értékesítése.







I. 




 Jogi és társadalmi környezet 
A vagyongazdálkodás alapjául szolgáló alapvető központi és helyi jogszabályok

Magyarország Alaptörvényének 2012. január 1-i hatálybalépésével egyidejűleg jelentős jogszabályi változások történtek, amelyeknek nagy része érinti és lényegesesen meghatározza az önkormányzat gazdálkodását, ezért az új jogszabályok rendelkezéseinek megfelelően szükséges a helyi szabályozási rendszer harmonizációját a felsőbb szintű jogszabályokkal megteremteni. Magyarország Alaptörvénye 38. cikkében rögzíti, hogy az állam és a helyi önkormányzat tulajdona nemzeti vagyon.

A nemzeti vagyonról szóló CXCVI. törvény (továbbiakban: Nvtv.) 7. § (1)-(2) bekezdése szerint a nemzeti vagyon, - ezen belül az önkormányzati vagyon - alapvető rendeltetése a közfeladat ellátásának biztosítása. Az Nvtv. 9. § (1) bekezdése előírja, hogy a helyi önkormányzatnak a vagyon fentiek szerinti rendeltetés biztosítása céljából közép- és hosszú távú vagyongazdálkodási tervet kell készítenie. E tervek elkészítéséhez, az Önkormányzatnak ki kell jelölnie a vagyongazdálkodás irányvonalát, stratégiát kell felállítania, hogy a célkitűzések következetesen végrehajthatóak legyenek. 
Az államháztartásról szóló 2011. évi CXCV. törvény (Áht.) megfogalmazza az átláthatóság követelményét.

Az Áht végrehajtására kiadott 368/2011. (XII. 31.) Korm. rendelet új szabályokat határoz meg az önkormányzat számára. Elkülönülten kell tervezni és kezelni az önkormányzat és az általa irányított költségvetési szervek, (ideértve a Polgármesteri Hivatalt is), valamint a kisebbségi önkormányzatok költségvetési bevételeit és kiadásait. Az új Áht. jelentős adminisztrációs terhet jelentett, de azok elvégzése megalapozza a zökkenőmentes átalakítást. 

A kötelezettségvállalásokat, pénzügyi ellenjegyzéseket a végrehajtási rendelet rendelkezéseinek megfelelően kell végezni. 

A vagyont főszabályként az önkormányzat könyveiben kell nyilvántartani. 

A lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény a lakás- és helyiséggazdálkodás szabályait tartalmazza azzal, hogy rendelkezik egyes részletszabályok önkormányzati rendeletben történő meghatározásáról is.
A vagyongazdálkodásra vonatkozó helyi önkormányzati rendeleteknek meg kell felelnie a magasabb szintű jogszabályokban meghatározott elveknek, rendelkezéseknek. 

A Nvtv. előírásainak megfelelően, valamint a megváltozott társadalmi-gazdasági körülményekhez igazodóan a Képviselő-testület új vagyonrendeletet alkotott. 

Martfű Város Önkormányzata vagyonáról és vagyongazdálkodásáról szóló 8/2012. (III.7.) Ör. rendelet, meghatározza az önkormányzati vagyon csoportosítását, rendelkezik a vagyon feletti tulajdonosi jogok gyakorlásáról, hatáskörökről. Tartalmazza a vagyon hasznosításának, értékesítésének szabályait. 

Az önkormányzati lakások és helyiségek bérletéről szóló 36/2011.(XII.16.) Ör. rendelet meghatározza a lakások és helyiségek bérbeadásának szabályait, a lakbérek mértékét.
A közterületek rendeltetéstől eltérő használatáról szóló 35/2011.(XII.16.) Ör. rendelet szabályozza a közterületek rendeltetéstől eltérő használatát, meghatározza a közterület használati szerződések feltételeit, valamint megállapítja a közterület használati díjakat. 






 Társadalmi-gazdasági környezet változása
A közfeladat ellátási rendszer átalakulása 

A közfeladat ellátási rendszer folyamatban lévő átalakítása az önkormányzati rendszert is érinti. Önkormányzati szinten fel kell készülni arra, hogy a járások megalakulása, a középfokú oktatás állami fenntartása önkormányzati  vagyonkört  is érint. Fel kell mérni, és elő kell készíteni azokat a vagyonelemeket, amelyek a változással, az esetleges átadással érintettek.

Az állami feladat átvállalások alapján létrejövő új önkormányzati hivatali struktúra és hivatali rendszer – 2013. január 1-jén lép hatályba.

Az állami támogatások, feladat finanszírozás

Az utóbbi időben bevezetett szigorú gazdasági intézkedések, a központi költségvetési támogatások csökkentése, egyes támogatások megvonása következtében a rendelkezésre álló forrásokból csak részlegesen lehet a feladatok teljesítését megvalósítani. Ezért a vagyongazdálkodás egyik meghatározó feladata a kiesett támogatások pótlása, a gazdálkodás átalakításával, új források lehetőségeinek feltárásával. 
A feladatfinanszírozási rendszer a finanszírozási forrásokat a végrehajtandó feladatokhoz köti 2013. január 1-től, azonban az ellátandó feladatok teljes spektruma jelenleg még nem ismert.  

II.

A vagyongazdálkodási koncepció stratégiai szerepe,    

              kapcsolatrendszere a meglévő koncepciókkal

1.  A vagyongazdálkodási terv kapcsolódása más koncepcióhoz, programhoz
Az Önkormányzat vagyongazdálkodását négy fő cselekvési, tevékenységi terület köré lehet csoportosítani:

· a vagyon növekedésének, gyarapításának elősegítése (beruházás, fejlesztés, kisajátítás, adomány elfogadása, térítésmentes juttatás)

· a meglévő vagyon fenntartása (üzemeltetés, karbantartás, felújítás)

· vagyonhasznosítás (bérbeadás, haszonbérlet, használatba adás)

· értékesítés, térítésmentes átadás, csere

A vagyongazdálkodás alapelvei, célkitűzései nem különülhetnek el más szakterületek elképzeléseitől, ágazati stratégiáitól, hiszen valamennyi koncepció, terv érinti a vagyongazdálkodást, azzal összefügg, ezért fontos háttere a konkrét vagyongazdálkodási tevékenység meghatározásának. 

	Az önkormányzat vagyongazdálkodást érintő
koncepciói, programjai:
 
	            A koncepciók lényeges
      vagyongazdálkodási vetülete


	
	

	Területfejlesztési koncepció és Gazdasági Program (2011-2014.)
	önkormányzati tulajdonú területeket érintő fejlesztések, a megvalósítás lehetőségének vizsgálata, elősegítése, a gazdálkodást segítő vagyonhasznosítás

	Lakáskoncepció (2004.)
	kiegyensúlyozott lakásgazdálkodást segítő vagyonhasznosítás (ingatlanhasznosítás bevételt növelő szerepe, költségcsökkentési tényezők meghatározása)

	Környezetvédelmi Program (2009-2015.)
	környezettudatos vagyongazdálkodás 

	Közművelődési Koncepció (2008-2013) 
	kulturális intézmények fenntartása, működtetése

	Sportkoncepció (2005.) 
	sportlétesítmények hasznosítása, gazdaságos fenntartása, felújítása 

	Integrált Városfejlesztési Stratégia (IVS) 

(elkészítése folyamatban van)
	településrész önkormányzati tulajdont érintő részének fejlesztése,
akcióterületek tulajdoni viszonyainak rendezése (esetleges cserék, ingatlan vásárlás)

	Energetikai Akcióterv 

(elkészítése folyamatban van)
	önkormányzati tulajdonú épületek energetikai felújítása, korszerűsítése megújuló energiahasznosítással








III.

A vagyongazdálkodás alapelveinek meghatározása vagyonelemek szerinti 






csoportosításban

1.  Forgalomképtelen törzsvagyon

A Nvtv. meghatározza a forgalomképtelen törzsvagyon körébe tartozó vagyonelemek csoportját: 

a. kizárólagos tulajdonban lévő dolgok, (a helyi közutak és műtárgyaik, az önkormányzat tulajdonában álló terek, parkok)

b. a törvényben vagy helyi önkormányzati rendeletben nemzetgazdasági szempontból kiemelt jelentőségű nemzeti vagyon. Az önkormányzat vagyonrendelete nem sorolt vagyont a nemzetgazdasági szempontból kiemelt jelentőségű nemzeti vagyon körébe.

A forgalomképtelen törzsvagyont meg kell tartani és megfelelő fenntartásáról, karbantartásáról folyamatosan gondoskodni kell. 

A forgalomképtelen törzsvagyon felett a rendelkezési jog gyakorlását jogszabály feltételhez köti. A törzsvagyon forgalomképtelen része – az Nvtv-ben meghatározott kivételekkel – nem idegeníthető el, vagyonkezelői jog, jogszabályon alapuló használati jog vagy szolgalom kivételével nem terhelhető meg, azon osztott tulajdon nem létesíthető. 

Az éves vagyongazdálkodási irányelvek meghatározásakor tételesen vizsgálni kell, hogy melyek azok a vagyontárgyak ahol a besorolás indoka fennáll, avagy a körülmények változása folytán szükséges a besorolás megváltoztatása.

2.  Korlátozottan forgalomképes törzsvagyon

A törzsvagyon további része az a vagyonelem, amelyet törvény vagy önkormányzati rendelet korlátozottan forgalomképes vagyonként állapít meg, és amely esetében törvényben vagy önkormányzati rendeletben meghatározott feltételek szerint lehet rendelkezni. 

A korlátozottan forgalomképes körbe sorolt közművek, intézmények és középületek esetében biztosítani kell a vagyonmegóvást, a vagyon értékmegőrző fenntartását és hasznosítását a közfeladat, valamint a kötelező és önként vállalt feladatok fellátásnak biztosítása céljából.
Az Önkormányzat közép- és hosszú távú célkitűzése az önkormányzati tulajdonban maradó ingatlanvagyonnak a korábbi évek gyakorlatának megfelelő tervszerű felújítása, ezáltal értékének növelése.
A vagyon hasznosítása történhet a vagyontárgy használatba adásával, illetve bérbeadásával, valamint vállalkozási tevékenység folytatásával. Mindezeket az önkormányzat kötelező feladatának veszélyeztetése nélkül kell folytatni.
3. Üzleti vagyon

A forgalomképes üzleti vagyonnal az Önkormányzat – a jogszabályokban meghatározott keretek között – szabadon rendelkezik.

A forgalomképes vagyon hasznosítása történhet elidegenítéssel, valamint használatba adással, bérbeadással, illetve vállalkozási tevékenység folytatásával.
Az önkormányzat vagyonát az 1. számú melléklet tartalmazza.

IV.
Közép- és hosszú távú vagyongazdálkodás

1. Önkormányzati középületek energiatakarékos felújítása
Martfű Város Önkormányzatának Képviselő-testülete felismerve a hatékony energiagazdálkodás fontosságát, a megújuló energia használatából adódó megtakarítási lehetőségek kihasználása érdekében – pályázati források igénybevételével – a városi közintézményekre napelemes energiahasznosító rendszert telepített.
A fejlesztés a Polgármesteri Hivatal, a Városi Művelődési Központ és Könyvtár, a Kossuth és Munkácsy úti óvoda, az általános Iskola, a középiskola és az Egészségház épületét érintette.

Az önkormányzati energiaköltségek és károsanyag-kibocsátás csökkentésének csak az egyik lehetséges módja a megújuló energiaforrások alkalmazása. Ezen energiaforrások is csak akkor jelentenek igazán nagy megtakarítást, ha korszerű, kis energia-igényű épületekben kerülnek elhelyezésre. 

Ezért az önkormányzati épületek hőszigetelése, nyílászáróinak cseréje, majd fűtéskorszerűsítése szükséges.

Az önkormányzati intézmények épületei közül a következőknek különösen nagy az energiavesztesége, ezért mindenképpen indokolt lenne külső felújításuk: Május 1. úti óvoda, Művelődési Ház, Egészségház és a középiskola.

Mindezeket figyelembe véve az önkormányzati intézmények energetikai felújítása, megújuló energia-hasznosító rendszerrel, fűtéssel (geotermikus energia, távhő-rendszer további kiterjesztése) történő ellátása mind középtávon, mind pedig hosszú távon elsődleges cél.

2.  Az ingatlanfejlesztési projektek megvalósítására szolgáló vagyon

2.1. Integrált Városfejlesztési Stratégia
Martfű város Önkormányzata a város Integrált Városfejlesztési Stratégia készítését határozta el. Az IVS célja, egy olyan komplex városfejlesztési dokumentáció elkészítése, mely az elkövetkező 7-8 évre és hosszabb távon a következő 15-20 évre vonatkozóan megadja azokat a főbb városfejlesztési irányvonalakat, fő célokat és akcióterületeket, melyek kiszámítható fejlesztési környezetet, nyomon követhető és célzott fejlesztéseket, továbbá keretet és struktúrát biztosítanak az egyes projektek összefüggő programmá szervezéséhez és a jövőképben meghatározott átfogó cél eléréséhez.
Az Integrált Városfejlesztési Stratégia továbbá lehetőséget ad az intenzíven fejlesztendő területekre tervezett beavatkozásokat részletesen előkészítő, a pénzügyi tervet, a megvalósíthatóságot, és fenntarthatóságot is vizsgáló Akcióterületi tervek kidolgozására. Az így összeállított dokumentumcsomag alkalmas a városrehabilitációs pályázatokon való részvételre. A városrehabilitáció célkitűzése, hogy a  társadalmi-fizikai-gazdasági szempontból leszakadó, illetve leszakadással fenyegetett településrészeken élő hátrányos helyzetű lakosság életminősége és esélyei javuljanak, az épített környezet minőségi változáson menjen át. Az IVS kijelöli azokat a területrészeket, amelyek fejlesztése tervezett.

A városrehabilitációs projekt a Bata lakótelep központjának komplex megújítását, azon belül önkormányzati épületek, (garzonház, három bérlők háza épülete), közintézmények valamint közterületek (utak, parkok, zöldfelületek)  átalakítását és felújítását  tartalmazza.
A fejlesztés megvalósítására önkormányzatunk pályázatot kíván benyújtani, melynek előkészítése folyamatban van, az ingatlanok a fejlesztés céljára rendelkezésre állnak. A vagyongazdálkodás középtávú feladata, hogy továbbra is lássa el a fejlesztési területen lévő ingatlanok vonatkozásában a szükséges üzemeltetési feladatokat. 

A projekt befejezését követően el kell végezni a szükséges átvezetéseket, az ingatlanok érték és funkcióváltozásait. Valamint a kialakult funkcióknak megfelelően gondoskodjon az ingatlanok hasznosításáról.

2.2. Ipari park 

Önkormányzatunk közép- és hosszú távú terve új munkahelyek létrehozása, a meglévő munkahelyek megtartása mellett. E cél elérésének egyik eszköze lehet a meglévő ipari park vállalkozásokkal való betelepítése. Ennek elsődleges feltétele a terület közművekkel való ellátása, melyhez a szükséges forrásokat pályázati finanszírozással, vagy a befektetők anyagi hozzájárulásával szükséges biztosítani.
Felül kell vizsgálni a terület értékesítésének feltételeit a hasznosíthatóság érdekében.

3. Piac kialakítása
Középtávú célkitűzése a Képviselő-testületnek, hogy a városban megfelelő ingatlan biztosítson és alakítson ki piac üzemeltetése céljára. E cél érdekében ki kell jelölni a megvalósítandó piac területét, meg kell szerezni annak tulajdonjogát, és lehetőleg pályázati források bevonásával a fejlesztést meg kell valósítani.
El kell végezni a szükséges területrendezési, szabályozási feladatokat, az új piac elkészültét követően a hasznosításáról gondoskodni kell. 

4.  Lakásgazdálkodás

Az önkormányzat tulajdonában lévő lakáscélú épületek (bérlők háza, garzon lakások) energetikai szempontból felújításra szorulnak, a nyílászárók cseréje, az épület teljes hőszigetelése komoly segítséget nyújtanának a bérlők energia költségeinek megfizetésében.

Az önkormányzat középtávú terve a  szociális célú városrehabilitációs pályázat benyújtásával ezen épületek és környezetük komplex megújítása, valamint a jelenleg üresen álló bérlők háza épületében kisebb alapterületű önkormányzati bérlakások kialakítása.

A társasházakban lévő önkormányzati bérlakások felújításának lehetőségét meg kell vizsgálni, akár a bérlő saját költségén történő felújítással a bérleti díjba történő beszámítás lehetőségével. 

Tekintettel arra, hogy a társasházak - melyekben az önkormányzati bérlakások találhatóak - nem, vagy nem megfelelően működnek, a felújítási alapképzés nem történik meg, ezért ezen épületek felújítására jelenleg nem áll rendelkezésre forrás. 
Középtávú terv, hogy a társasházak működéséhez önkormányzati segítséget nyújtsunk annak érdekében, hogy ezen épületek energetikai felújítását is meg lehessen kezdeni.
A bérleti díjakat rendszeresen felül kell vizsgálni, a hátralékok behajtása iránt a szükséges intézkedéseket meg kell tenni.
Azon bérleti díj hátralékok esetében, ahol az adósságkezelésbe vonás, valamint a részletfizetési kedvezmény nem nyújt megoldást, a szerződéseket fel kell mondani és a kiürítési per kezdeményezésére és a díjak behajtására intézkedni kell. 

Az így megüresedett lakások újbóli bérbeadásáról pályáztatás útján gondoskodni kell. 
Önkormányzatunk a lakásállomány értékesítését sem közép-, sem pedig hosszú távon nem tervezi.
5. Nem lakás céljára szolgáló helyiségek

Közép. és hosszú távon is törekedni kell arra, hogy a helyiségeket maradéktalanul hasznosítsuk, ne legyen üres helyiség. Azok a helyiségek, amelyeknél jobb bérbeadási lehetőség nincs, minimális bérleti díj ellenében, akár önköltségen is bérbe adhatóak azzal, hogy az önkormányzat a fenntartási, üzemeltetési költségektől mentesül. 

A fegyelmezetten fizető bérlőket lehetőleg meg kell tartani, a nem fizető bérlőkkel szemben el kell járni, ha a bérleti díj hátralékot felszólítás ellenére sem fizetik meg, és az esetleges részletfizetési kedvezmény sem vezet eredményre, a szerződést fel kell mondani, és a helyiséget vissza kell venni, peres úton is. Az így megüresedett helyiségek bérbeadásáról ismét gondoskodni szükséges.

Az olyan üres helyiségeket, melyeket semmiképp nem tudunk hasznosítani, értékesítésre kell meghirdetni.  (Mártírok úti volt iskola, Opar csarnok, AC raktár)
A bérleti díjakat differenciáltan kell megállapítani figyelembe véve a helyiség városon belüli elhelyezkedését, az épület, helyiség műszaki állapotát, a tervezett tevékenység végzésére való alkalmasságát, a tevékenység jellegét. 

6.  Ingó- és portfólió vagyon 
A fenntartott intézmények a feladat ellátásához szükséges gépekkel, berendezésekkel, felszereléssel rendelkeznek.

Közép- és hosszú távú célkitűzés az ingó vagyon értékének megőrzése, az önkormányzati feladatellátás tárgyi feltételinek magas színvonalú biztosítása.
A nagy értékű eszközállomány karbantartását, javítását szükség szerint el kell végezni.  Az eszközt mindaddig célszerű megtartani és használni, amíg a javítással a működőképességét biztosítani lehet. Új eszközbeszerzést – fentiek figyelembevételével - csak indokolt esetben és a használhatatlan eszközök pótlására lehet teljesíteni.  

Az önkormányzat portfolió vagyona a Bácsvíz Zrt. és a Tisza Cipő Zrt. részvényei.
4.

               A helyi jogszabályalkotás kereteinek meghatározása

A Képviselő-testület a 8/2012.(III.7.) önkormányzati rendeletével új vagyonrendeletet alkotott.
A vagyonrendelet alapul szolgál a vagyongazdálkodás helyi szabályozásának.

Rendszeresen felül kell vizsgálni az önkormányzat azon rendeleteit, melyek a vagyongazdálkodást érintik.
5.

A vagyongazdálkodás szervezete, irányítása, szervezése, 

           adatnyilvántartása, döntések előkészítése

5.1 Szervezet, irányítás
Az Önkormányzati vagyon feletti tulajdonosi jogokat a vagyonrendeletben meghatározott hatáskörök alapján a Képviselő-testület, a Bizottságok, Polgármester gyakorolják.

A vagyongazdálkodás feladatai végrehajtásának előkészítését a Polgármesteri Hivatal szervezeti egységei a Jegyző irányításával látják el. A végrehajtásban érintettek 
Pénzügyi és Adóügyi Iroda
Városfejlesztési és Üzemeltetési Iroda,

Városi főépítész
Településellátó Szervezet

A vagyongazdálkodásra vonatkozó végrehajtási feladatokat a Polgármesteri Hivatal szabályzatai tartalmazzák.
Meg kell vizsgálni az önkormányzati ingatlangazdálkodás, az önkormányzat tulajdonában lévő épületek, lakások és helyiségek kezelésének, felújítása és karbantartása  feladatok önkormányzati tulajdonú gazdasági társasággal történő ellátásának lehetőségét. A létrehozandó gazdasági társaság a későbbiekben részt vállalhatna a lakossági energiatakarékossági programok szervezésében és lebonyolításában is.
5.2 A gazdálkodás alapjául szolgáló nyilvántartások
A Nvtv. 10. §-a kötelezettségként írja elő, hogy a nemzeti vagyont annak értékét és változásait a tulajdonosi jogok gyakorlója nyilvántartja.

A vagyongazdálkodási nyilvántartás a vagyonkataszter, amely az ingatlan nyilvántartással összhangban, bruttó értéken tartja nyilván az önkormányzati vagyon elemeit.

A vagyonkatasztert a Városfejlesztési és Üzemeltetési Iroda - a Pénzügyi és Adóügyi Irodával való egyeztetés mellett - vezeti.  

A Településellátó Szervezet naprakész nyilvántartást vezet a lakásállományról, bérbe adott lakásokról, a helyiségekről.
Martfű, 2012. szeptember

